ΚΑΝΟΝΙΣΜΟΣ (ΕΚ) αριθ. 3205/93 ΤΟΥ ΣΥΜΒΟΥΛΙΟΥ της 16ης Νοεμβρίου 1993 για τροποποίηση του κανονισμού (ΕΟΚ) αριθ. 357/79 σχετικά με τις στατιστικές έρευνες για τις αμπελουργικές εκτάσεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι το άρθρο 5 του κανονισμού (ΕΟΚ) αριθ. 357/79 (3) προβλέπει τη διαβίβαση στην Επιτροπή ορισμένων ετήσιων στοιχείων για τις αμπελουργικές εκτάσεις, συλλεγόμενων μέσω των ενδιάμεσων ερευνών-

ότι το άρθρο 4 του κανονισμού (ΕΟΚ) αριθ. 2392/86 του Συμβουλίου της 24ης Ιουλίου 1986 για την κατάρτιση του κοινοτικού αμπελουργικού μητρώου (4) προβλέπει την κατάρτιση του αμπελουργικού μητρώου εντός προθεσμίας έξι ετών από την ημερομηνία έναρξης ισχύος του και ορίζει ότι το μητρώο αρχίζει να λειτουργεί κανονικά ή τουλάχιστον να παρουσιάζεται υπό μορφή που επιτρέπει τη στατιστική του εκμετάλλευση σε ορισμένα κράτη μέλη και περιφέρειες της Κοινότητας, ιδίως σε ό,τι αφορά, ειδικότερα, το χαρακτηρισμό των αμπελουργικών εκτάσεων-

ότι τα κράτη μέλη που έχουν ήδη καταρτίσει το αμπελουργικό μητρώο σε εθνικό επίπεδο ή σε ορισμένες περιφέρειες και τα οποία προβαίνουν στην τακτική ενημέρωσή του, μπορούν να αρχίσουν να χρησιμοποιούν το εν λόγω μητρώο για στατιστικούς σκοπούς, όπως προβλέπεται στο άρθρο 5 παράγραφος 3 του κανονισμού (ΕΟΚ) αριθ. 2392/86-

ότι τα στοιχεία που προκύπτουν από τη στατιστική εκμετάλλευση του αμπελουργικού μητρώου, το οποίο ενημερώνεται ετησίως, μπορούν επίσης να χρησιμοποιούνται και ως ετήσια στοιχεία, εφόσον έχει ελεγχθεί η στατιστική τους αξιοπιστία-

ότι πρέπει να εξασφαλιστεί η στενή συνεργασία μεταξύ των κρατών μελών και της Επιτροπής-

ότι στη συνθήκη προβλέπεται ότι οι γεωργικές πολιτικές είναι κοινοτικές πολιτικές- ότι είναι απαραίτητο να θεσπιστούν, όσον αφορά τις γεωργικές στατιστικές που χρησιμοποιούνται ως βάση για την κοινή γεωργική πολιτική, γενικοί και ολοκληρωμένοι κανόνες, οι οποίοι θα ισχύουν σε ολόκληρη την Κοινότητα- ότι πρέπει να μειωθεί, όσο είναι δυνατόν, ο σχετικός φόρτος εργασίας, κατά τρόπον ώστε να μην συλλέγουν τα κράτη μέλη τις ίδιες πληροφορίες περισσότερες φορές,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 357/79 τροποποιείται ως εξής:

1. Στο άρθρο 5 προστίθεται η ακόλουθη παράγραφος:

"4α. Η Επιτροπή εξετάζει, σε στενή συνεργασία με τα αντίστοιχα κράτη μέλη, εάν πληρούνται οι προϋποθέσεις για τη χρησιμοποίηση των στοιχείων του αμπελουργικού μητρώου για στατιστικούς σκοπούς."

2. Παρεμβάλλεται το ακόλουθο άρθρο:

"Άρθρο 6α

Τα κράτη μέλη τα οποία έχουν ολοκληρώσει την κατάρτιση του αμπελουργικού μητρώου σε εθνικό επίπεδο ή σε ορισμένες περιφέρειες και πραγματοποιούν την ετήσια ενημέρωσή του, σύμφωνα με τον κανονισμό (ΕΟΚ) αριθ. 2392/86, μπορούν να διαβιβάζουν στην Επιτροπή τα ετήσια στοιχεία που προβλέπονται στα πλαίσια των άρθρων 5 και 6 του παρόντος κανονισμού, χρησιμοποιώντας ως πηγή τα στοιχεία που προβλέπονται στο αμπελουργικό μητρώο.".

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Νοεμβρίου 1993.

Για το Συμβούλιο

Ο Πρόεδρος

A. BOURGEOIS

(1) ΕΕ αριθ. C 219 της 13. 8. 1993, σ. 19.

(2) Γνώμη που διατυπώθηκε στις 29 Οκτωβρίου 1993 (δεν δημοσιεύθηκε ακόμα στην Επίσημη Εφημερίδα).

(3) ΕΕ αριθ. L 54 της 5. 3. 1979, σ. 124. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3570/90 (ΕΕ αριθ. L 353 της 17. 12. 1990, σ. 8).

(4) ΕΕ αριθ. L 208 της 31. 7. 1986, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3577/90 (ΕΕ αριθ. L 353 της 17. 12. 1990,σ. 23).